Keywords

Summary



Keywords

Migráns munkavállalók szociális biztonsága – Alkalmazandó jog – Két különböző tagállamban egyidejűleg munkavállalóként és önálló vállalkozóként tevékenykedő személy

(EK‑Szerződés, 48. és 52. cikk (jelenleg, módosítást követően EK 39. és EK 43. cikk); az 1606/98 rendelettel módosított 1408/71 tanácsi rendelet, 14c. cikk, b) pont)

Summary

Két különböző tagállamban egyidejűleg munkavállalóként és önálló vállalkozóként tevékenykedő személy esetén az EK‑Szerződésnek a munkavállalók szabad mozgásáról szóló 48. cikkét és a letelepedés szabadságáról szóló 52. cikkét (jelenleg, módosítást követően, EK 39. és EK 43. cikk), valamint az 118/97 rendelettel módosított és naprakésszé tett, valamint az 1606/98 rendelettel módosított, a szociális biztonsági rendszereknek a Közösségen belül mozgó munkavállalókra, önálló vállalkozókra és családtagjaikra történő alkalmazásáról szóló 1408/71 rendelet 14c. cikkének b) pontját úgy kell értelmezni, hogy azokkal nem ellentétes az a tagállami jogszabály, amely a szociális biztonsági járulékalapba beszámítja az ezen államban székhellyel rendelkező társaság által az egyik állam olyan állampolgárának kifizetett kamatokat, aki a másik államban rendelkezik lakóhellyel, és akire az említett rendelet alkalmazásában és kereső tevékenységének jellegére tekintettel mindkét tagállam szociális biztonsági jogszabályai vonatkoznak.

Ugyanis még ha feltételezzük is, hogy az 1408/71 rendelet 14c. cikke b) pontjában foglalt, a kétszeres járulékfizetés tilalmát kimondó szabály, amely szerint az egyes érintett tagállamok a jövedelemnek csak az ő területükön szerzett részére vonatkozóan szedhetnek be járulékot, nemcsak a munkavállalói és önálló vállalkozói tevékenységekből származó jövedelmekre vonatkozik, hanem az említett rendelkezések hatálya alá tartozó személyek valamennyi jövedelmére is, az a körülmény, hogy e rendelet egyetlen olyan kritériumot sem tartalmaz, amely a kamatok formájában szerzett jövedelmet a munkavállaló kereső tevékenységének helyéhez kapcsolja, önmagában még nem akadálya annak, hogy e tagállam jogszabálya értelmében e jövedelmek a szociális biztonsági járulék hatálya alá tartozzanak abban a tagállamban, ahol a munkavállaló lakik, és a másik tevékenységét gyakorolja.

E tekintetben a Szerződés nem biztosítja a munkavállalónak azt, hogy a tevékenységének egynél több tagállamba való kiterjesztése vagy tevékenységének egy másik tagállamba történő áthelyezése szociális biztonsági szempontból semleges legyen. Az azon tagállamok szociális biztonsági jogszabályai közötti eltéréseket tekintve, amelyek feladata, hogy – közösségi szintű harmonizáció hiányában – meghatározzák a szociális biztonsági rendszerhez való tartozás jogi feltételeit, illetve az abban való kötelező részvételt, az ilyen kiterjesztés vagy áthelyezés a szociális védelem szempontjából a munkavállalóra nézve adott esetben többé vagy kevésbé kedvező, illetve kedvezőtlen lehet. Mindebből következően az ilyen jogszabály – még ha alkalmazása így kevésbé kedvező is – megfelel a Szerződés 48. és 52. cikkének, ha a jogszabály alapján az érintett munkavállaló nem kerül kedvezőtlenebb helyzetbe azokkal szemben, akik valamennyi tevékenységüket egyetlen tagállamban végzik, ahol e jogszabály hatályos, illetve azokkal szemben, akik már előzőleg a hatálya alá tartoztak, és ha a jogszabály nem vezet olyan szociális biztonsági járulékok megfizetéséhez, amelyek alapján nem nyílik igény ellenszolgáltatásra.

(vö. 29–32., 34., 40. pont és a rendelkező rész)